Jo to nie umia wytrzimać dnia bez kawy. Jedno że mi fest szmakuje aji se powoniać lubia a dwa, że jak se nie wyduldōm z rana to potym bez dziyń jeżech zbałamōncono i ciynżko mi sie rozmyśliwuje.
Kawusia, kawka, kofyj roztomiyły…
Czy wiycie że kawa sprawio, że my som radzi? Po wypiciu szolki kawy ônaczy nom sie fajnie stynżyni hormonu szczynścio. Ku tymu dziyki kawusi je myńsze ryzyko że nas niecherskość zmorzi. I to niecherskość nie bele jako bo Alzhaimer, Parkinson czy cukrzica. A blank oczywiste je, że kafyj pobudzo beztuż jak sie kiery rano ni ma mōnkter to nic yno mu kawa dać do wytrōmbiynio.
A do tych co sie lubiōm zmorzić na fitnesach kofeina tyż sie sprzido bo polepszo wydajność – długszy obstoimy i bydymy mieć lepsze wyniki od tych kierzi sie nie napiyli.
Yno trza se dać pozór
Za moc kawy też je niedobrze słepać bo wypłukuje magnez i wapń. Ôńskigo roku amerykońscy uczyni wysztudyrowali, że jak sie naroz wytrōmbi za moc, to sie robiōm problymy z koncentracjōm. Jak kiery mo starości z żołōndkiem abo wątrobōm to też se lepszy darować kafyj. No chyba że sie rozchodzi o kafyj orkiszowy – mo kupa błonnika, beztuż idzie go pić bez starości. Polecōm!
A ci co sie bojōm hercklekotów zawczasu by musieli przepadzitość powstrzimać bo kawa przispieszo bici serca. Nieskoro tyż lepszy kafyja nie pić bo bydōm problymy coby dobrze kimać w nocy.
Piernika, na szczęści jak kiery je lebioda to momy tyż co inkszego – bonkawa! A terozki dojś fandzolynio – ida se zrobić kafyj.
szl_Latn szl_Latn szl_Latn szl_Latn szl_Latn szl_Latn szl_Latn szl_Latn